മഹാഭാരതം മൂലം/വനപർവം/അധ്യായം251
1 [വൈ]
     അഥാസീനേഷു സർവേഷു തേഷു രാജസു ഭാരത
     കോടികാശ്യ വചോ ശ്രുത്വാ ശൈബ്യം സൗവീരകോ ഽബ്രവീത്
 2 യദാ വാചം വ്യാഹരന്ത്യാം അസ്യാം മേ രമതേ മനഃ
     സീമന്തിനീനാം മുഖ്യായാം വിനിവൃത്തഃ കഥം ഭവാൻ
 3 ഏതാം ദൃഷ്ട്വാ സ്ത്രിയോ മേ ഽന്യാ യഥാ ശാഖാമൃഗസ്ത്രിയഃ
     പ്രതിഭാന്തി മഹാബാഹോ സത്യം ഏതദ് ബ്രവീമി തേ
 4 ദർശനാദ് ഏവ ഹി മനസ് തയാ മേ ഽപഹൃതം ഭൃശം
     താം സമാചക്ഷ്വ കല്യാണീം യദി സ്യാച് ഛൈബ്യ മാനുഷീ
 5 [കോടി]
     ഏഷാ വൈ ദ്രൗപദീ കൃഷ്ണാ രാജപുത്രീ യശസ്വിനീ
     പഞ്ചാനാം പാണ്ഡുപുത്രാണാം മഹിഷീ സംമതാ ഭൃശം
 6 സർവേഷാം ചൈവ പാർഥാനാം പ്രിയാ ബഹുമതാ സതീ
     തയാ സമേത്യ സൗവീര സുവീരാൻ സുസുഖീ വ്രജ
 7 [വൈ]
     ഏവം ഉക്തഃ പ്രത്യുവാച പശ്യാമോ ദ്രൗപദീം ഇതി
     പതിഃ സൗവീരസിന്ധൂനാം ദുഷ്ടഭാവോ ജയദ്രഥഃ
 8 സ പ്രവിശ്യാശ്രമം ശൂന്യം സിംഹഗോഷ്ഠം വൃകോ യഥാ
     ആത്മനാ സപ്തമഃ കൃഷ്ണാം ഇദം വചനം അബ്രവീത്
 9 കുശലം തേ വരാരോഹേ ഭർതാരസ് തേ ഽപ്യ് അനാമയാഃ
     യേഷാം കുശലകാമാസി തേ ഽപി കച് ചിദ് അനാമയാഃ
 10 [ദ്രൗ]
    കൗരവ്യഃ കുശലീ രാജാ കുന്തീപുത്രോ യുധിഷ്ഠിരഃ
    അഹം ച ഭ്രാതരശ് ചാസ്യ യാംശ് ചാന്യാൻ പരിപൃച്ഛസി
11 പാദ്യം പ്രതിഗൃഹാണേദം ആസനം ച നൃപാത്മജ
    മൃഗാൻ പഞ്ചാശതം ചൈവ പ്രാതർ ആശം ദദാനി തേ
12 ഐണേയാൻ പൃഷതാൻ ന്യങ്കൂൻ ഹരിണാഞ് ശരഭാഞ് ശശാൻ
    ഋശ്യാൻ രുരൂഞ് ശംബരാംശ് ച ഗവയാംശ് ച മൃഗാൻ ബഹൂൻ
13 വരാഹാൻ മഹിഷാംശ് ചൈവ യാശ് ചാന്യാ മൃഗജാതയഃ
    പ്രദാസ്യതി സ്വയം തുഭ്യം കുന്തീപുത്രോ യുധിഷ്ഠിരഃ
14 [ജയദ്]
    കുശലം പ്രാതർ ആശസ്യ സർവാ മേ ഽപചിതിഃ കൃതാ
    ഏഹി മേ രഥം ആരോഹ സുഖം ആപ്നുഹി കേവലം
15 ഗതശ്രീകാംശ് ച്യുതാൻ രാജ്യാത് കൃപണാൻ ഗതചേതസഃ
    അരണ്യവാസിനഃ പാർഥാൻ നാനുരോദ്ധും ത്വം അർഹസി
16 ന വൈ പ്രജ്ഞാ ഗതശ്രീകം ഭർതാരം ഉപയുഞ്ജതേ
    യുഞ്ജാനം അനുയുഞ്ജീത ന ശ്രിയഃ സങ്ക്ഷയേ വസേത്
17 ശ്രിയാ വിഹീനാ രാജ്യാച് ച വിനഷ്ടാഃ ശാശ്വതീഃ സമാഃ
    അലം തേ പാണ്ഡുപുത്രാണാം ഭക്ത്യാ ക്ലേശം ഉപാസിതും
18 ഭാര്യാ മേ ഭവ സുശ്രോണി ത്യജൈനാൻ സുഖം ആപ്നുഹി
    അഖിലാൻ സിന്ധുസൗവീരാൻ അവാപ്നുഹി മയാ സഹ
19 [വൈ]
    ഇത്യ് ഉക്താ സിന്ധുരാജേന വാക്യം ഹൃദയകമ്പനം
    കൃഷ്ണാ തസ്മാദ് അപാക്രാമദ് ദേശാത് സഭ്രുകുടീ മുഖീ
20 അവമത്യാസ്യ തദ് വാക്യം ആക്ഷിപ്യ ച സുമധ്യമാ
    മൈവം ഇത്യ് അബ്രവീത് കൃഷ്ണാ ലജ്ജസ്വേതി ച സൈന്ധവം
21 സാ കാങ്ക്ഷമാണാ ഭർതൄണാം ഉപയാനം അനിന്ദിതാ
    വിലോഭയാം ആസ പരം വാക്യൈർ വാക്യാനി യുഞ്ജതീ